บจ.แห่ลงทุนพลังงานทดแทน
ราชบุรี-กันกุลฯทำโรงไฟฟ้าลมเอ็กโก้กลั่นไบโอดีเซลสนองรัฐ
17 พ.ค. 2555

ราชบุรี-กันกุลฯทำโรงไฟฟ้าลมเอ็กโก้กลั่นไบโอดีเซลสนองรัฐ
บจ.ขนเงินลงทุนธุรกิจพลังงานทดแทน สนองนโยบายรัฐ ยกระดับเป็นผู้ผลิตพลังงานครบวงจร RATCH-GUNKUL บุกโรงไฟฟ้าลม EGCO ประเดิมไบโอดีเซล
บริษัทจดทะเบียน (บจ.) โหนกระแสโลกร้อน พร้อมใจลงทุนธุรกิจพลังงานทดแทน โดย บริษัท ผลิตไฟฟ้าราชบุรีโฮลดิ้ง (RATCH) และบริษัทกันกุลเอ็นจิเนียริ่ง (GUNKUL) รุกหนักธุรกิจโรงไฟฟ้าพลังงานลม-แสงอาทิตย์ ขณะที่บริษัท ผลิตไฟฟ้า (EGCO) หันมาทำทำไบโอดีเซล ส่วนบริษัท ยูนิเวอร์แซล แอดซอร์บเบ้นท์ แอนด์ เคมิคัลส์ (UAC) บุกตลาด ก๊าซชีวภาพอัด
นายพีระวัฒน์ พุ่มทอง รองกรรมการผู้จัดการใหญ่ RATCH กล่าวว่า บริษัทให้ความสำคัญกับธุรกิจพลังงานทดแทน โดยปัจจุบันได้ร่วมลงทุนแล้ว 15 โครงการ ประกอบด้วย โครงการทุ่งกังหันลม 3 แห่ง โซลาร์ฟาร์ม 11 แห่ง และชีวมวล 1 แห่ง มีกำลังผลิตตามสัดส่วนการถือหุ้น 103 เมกะวัตต์ ต้องใช้เงินลงทุนรวม 3,000 ล้านบาท 
“บริษัทมีโครงการพลังงานทดแทน 3 แห่งที่เดินเครื่องผลิตแล้ว ที่เหลืออีก 11 แห่ง จะทยอยเสร็จในปีนี้จนถึงปี 2557 นอกจากนี้เราอยู่ระหว่างศึกษาโครงการทุ่งกังหันลมในออสเตรเลียอีก 3 แห่ง จากปัจจุบันที่มีอยู่แล้ว 3 แห่ง กำลังผลิตรวม 68 เมกะวัตต์” นายพีระวัฒน์ กล่าว 
น.ส.โศภชา ดำรงปิยวุฒิ์ กรรมการผู้จัดการ GUNKUL เปิดเผยว่า บริษัทจะเข้าซื้อหุ้นของบริษัท พัฒนาพลังงานลม (WED) จากบริษัท อิมแพค เอนเนอยี่ เอเชีย ลิมิเต็ด (IEA) จำนวน 5.46 ล้านหุ้น ในราคาหุ้นละ 95.60 บาท รวมมูลค่า 522 ล้านบาท
บริษัทจะได้ประโยชน์จากการรับรู้กำไรโครงการโรงไฟฟ้าพลังงานลมสัดส่วน 70% ซึ่งจะทำให้บริษัทมีอัตราเติบโตทั้งทรัพย์สินและกำไรต่อเนื่องในอนาคต นอกจากนี้ยังได้พันธมิตร ซึ่งเป็นผู้เชี่ยวชาญในธุรกิจนี้ ทำให้บริษัทก้าวขึ้นสู่ความเป็นผู้นำโรงไฟฟ้าพลังงานสะอาดที่ครบวงจร
นายสหัส ประทักษ์นุกูล กรรมการผู้จัดการใหญ่ EGCO กล่าวว่า บริษัทได้เข้าร่วมทุนในโครงการโรงผลิตเชื้อเพลิงไบโอดีเซลของบริษัท แอปโซลูทพาวเวอร์พี ในสัดส่วน 50% คิดเป็นเงินลงทุน 65 ล้านบาท โดยโครงการดังกล่าวเป็นโครงการผลิตไบโอดีเซลจากน้ำมันปาล์มกึ่งบริสุทธิ์ มีกำลังผลิต 3 แสนลิตรต่อวัน มีมูลค่าโครงการ 275.5 ล้านบาท
การลงทุนครั้งนี้ เป็นก้าวแรกในการเข้าสู่ธุรกิจไบโอดีเซล ซึ่งสอดคล้องกับนโยบายรัฐที่สนับสนุนการใช้ไบโอดีเซล เพื่อสร้างความมั่นคงทางพลังงานระยะยาว
นายกิตติ ชีวะเกตุ ประธานเจ้าหน้าที่บริหาร UAC กล่าวว่า การลงทุนโครงการผลิตก๊าซชีวภาพอัดจากฟาร์มสุกร (CBG) จะแล้วเสร็จและกำหนดส่งมอบให้บริษัท ปตท. (PTT) เดือน ก.ค.นี้ โดยมีกำลังผลิต 3,000 ตันต่อปี ซึ่ง UAC ได้เซ็นสัญญาผลิต CBG ให้กับ PTT เป็นเวลา 15 ปี และจะรับรู้รายได้เฉลี่ยปีละ 50 ล้านบาท ตั้งแต่ไตรมาส 3 ปีนี้เป็นต้นไป 
โครงการลงทุนผลิตก๊าซ LPG CNG และ NGL จะใช้เงินลงทุน 600 ล้านบาท โดยจะเริ่มผลิตไตรมาสแรกปีหน้า และจะทำให้มีรายได้เพิ่มขึ้นกว่า 300 ล้านบาทต่อปี โดยหากแผนลงทุนเป็นไปตามที่คาดไว้จะทำให้บริษัทมีรายได้ 2,000 ล้านบาท ภายใน 3 ปีข้างหน้า